ส.อ.ท. เผยยอดผลิตรถ Q2/59 ฟื้น กังวลรัฐหนุนรถยนต์ไฟฟ้าเร็วอาจเกิดปัญหา
ส.อ.ท. เผยอดผลิตรถ Q2/59 ฟื้น กังวลรัฐหนุนรถยนต์ไฟฟ้าเร็วอาจเกิดปัญหา
7 ก.ค. 2559

นายเจน นำชัยศิริ ประธานสภาอุตสาหกรรมแห่งประเทศไทย (ส.อ.ท.) เปิดเผยว่า แนวโน้มยอดผลิตรถยนต์ในไตรมาส 2/59 ดีขึ้น โดยตัวเลขยอดการผลิตในเดือนเม.ย.-พ.ค.ที่ผ่านมาปรับตัวดีขึ้น จากที่ยอดการผลิตรถยนต์หดตัวลงในไตรมาสแรก ซึ่งคาดว่าเป็นผลจากภาวะเศรษฐกิจในประเทศเริ่มฟื้นตัวดีขึ้น แม้ว่าการส่งออกยังไม่ดีนัก
อย่างไรก็ตาม ส.อ.ท.มีความกังวลหากรัฐให้มีการปรับเปลี่ยนเทคโนโลยีเป็นรถยนต์ไฟฟ้า จากปัจจุบันที่ภาครัฐส่งเสริมรถอีโคคาร์เฟส 2 ที่ยังมีระยะเวลา 2 ปี ซึ่งผู้ผลิตรถยนต์ก็ได้วางแผนการผลิต โดยมีผู้ผลิตชิ้นส่วนและอะไหล่จำนวนมาก เป็นซัพพลายเชนที่จะป้อนเข้าอุตสาหกรรมจำนวนมาก หากปรับเปลี่ยนเทคโนโลยีรถยนต์ไปสู่รถยนต์ไฟฟ้าเร็วเกินไปอาจจะกระทบผู้ผลิตชิ้นส่วนและอะไหล่รถยนต์
อนึ่ง ส.อ.ท.รายงานยอดการผลิตรถยนต์ช่วง 3 เดือนแรกของปีนี้ (ม.ค.-มี.ค.) อยู่ที่ 5.07 แสนคัน ลดลง 3.37% จากช่วงเดียวกันของปีก่อน โดยยอดผลิตรถยนต์ในเดือนมี.ค.ทำสถิติสูงสุดในรอบ 30 เดือนมาอยู่ที่ 1.93 แสนคัน ขณะที่ยอดการผลิตรถยนต์ล่าสุดช่วง 5 เดือนแรกปีนี้ (ม.ค.-พ.ค.) อยู่ที่ระดับ 8.13 แสนคัน เพิ่มขึ้น 3.82% เทียบกับช่วงเดียวกันของปีที่ผ่านมา
 